એક મહાપુરુષે કહ્યું છે કે, ‘જેને પોતાનું જીવનકાર્ય જડી જાય છે તે એક સુખી વ્યક્તિ છે – નસીબદાર વ્યક્તિ છે.’ એવું નસીબ પામનારા હતા શ્રી મોતીભાઈ અમીન. દેશની સ્વતંત્રતા મેળવવાના ભગીરથ કાર્યમાં જ્યારે દેશની વિભૂતિઓ વ્યસ્ત હતી ત્યારે એ મહાકાર્યના મહાયજ્ઞને સફળ બનાવવા માટે અનેક નાનાંમોટાં કાર્યો ઉપાડી લેવાં જરૂરી બન્યાં હતાં. સમયની એ માંગ હતી. અહિંસક માર્ગે આઝાદી પ્રાપ્ત કરવાની મહાત્મા ગાંધીજીની હાકલ દેશે ઉપાડી લીધી હતી. તેમાં રાષ્ટ્રીય કેળવણી, ગ્રામોદ્ધાર, પછાત વર્ગોના ઉત્થાનનું કાર્ય, અસ્પૃશ્યતા નિવારણ, ખાદી દ્વારા સ્વાવલંબન અને સ્વદેશીના આગ્રહનો સંદેશ, નિરક્ષરતા નાબૂદી વગેરે અસંખ્ય કામો રાષ્ટ્રભક્તો માટે ઠેર ઠેર પડેલાં હતાં.